Yksi ihminen kuoli ja toinen loukkaantui vakavasti.

Suomalainen Markus todisti järkyttävää ampumavälikohtausta sunnuntaina Sollentunassa, Tukholman pohjoispuolella.

Aftonbladet-lehden mukaan nuori mies kuoli tulituksessa ja toinen sai vakavia vammoja. Haavoittuneen miehen tila on kuitenkin vakaa, eikä hengenvaaraa ole.

Poliisi sai ilmoituksen ampumisesta illalla kello 18.13 paikallista aikaa. Erään silminnäkijän mukaan laukauksia oli ainakin 15–20.

– Asun viidennessä kerroksessa, ja se tapahtui suoraan ikkunani edessä. Istuessani tietokoneen ääressä kuulin pamauksia ja ajattelin ensin, että joku ampuu ilotulitteita, Markus kertaa IS:n haastattelussa.

Hän päätti katsoa varovasti ikkunasta ulos ja näki kadulla auton.

– Tajusin, että ne ampuivat automaattiaseilla. Näin jonkun makaavan kahden auton välissä, ja siihen alkoi tulla hirveästi ihmisiä, sanoo Markus.

– Ensin jännitti hirveästi, kun olin soittamassa hätänumeroon enkä heti päässyt läpi. Siinä vaiheessa vähän pelotti, kun näin auton seisovan tiellä ja tajusin, että siitä autosta ammutaan.

Tunnelma kadulla oli heti ampumisen jälkeen kaoottinen. Pian paikalle ilmestyi useita poliisiautoja ja ambulansseja, ja tilanne vähitellen rauhoittui.

– Luin teksti-tv:stä jälkeenpäin, että kahta ihmistä oli ammuttu – toista päähän ja toista jalkaan.

Poliisi tutkii tapausta murhana. Aftonbladetin tietojen mukaan molemmat uhrit kuuluvat rikollisverkostoon.

Tapaukseen liittyen ei ole vielä tehty pidätyksiä.